SKRIFTLIG FORESPØRGSEL E-3287/02

af Carlos Coelho (PPE-DE) til Kommissionen

(20. november 2002)

Om: Princippet om ikke-diskriminering og respekt for forskellige kulturer og traditioner

Jeg har modtaget en klage fra en portugisisk statsborger, som sætter spørgsmålstegn ved den lov om navneregistrering, der er i kraft i Spanien (Ley 40 af 5.11.1999). Efter hvad han siger, krænker denne lov børn af portugisisk-spanske ægteskaber, eftersom den ændrer børnenes navne og navnenes indbyrdes rækkefølge uden forældrenes samtykke.

Problemet opstår, når det nyfødte barn med en far eller en mor af spansk nationalitet bliver registreret i folkeregistret eller på et spansk konsulat med det formål tillige at opnå spansk nationalitet. Under udførelsen af denne registrering foretager både spanske folkeregistre og konsulater en ændring af børnenes navne (idet de bytter om på familienavnene) uden samtykke fra forældrene, og næsten altid imod disses vilje, og uden at anerkende identitetspapirer, fødselsattester eller nogen andre officielle dokumenter fra Portugal.

Når man holder sig de principper for øje, som den europæiske konstruktion bygger på, dvs. i et Europa med fri bevægelighed for personer, med gensidig anerkendelse af diplomer, med gensidig anerkendelse af retskendelser, blandt mange andre ting, mon vi så ikke her har at gøre med en krænkelse af en grundlæggende rettighed, nemlig et individs ret til frit at vælge det navn, han/hun ønsker for sine børn? Mon ikke der her er tale om manglende respekt for en persons identitet (navn), en persons kultur og traditioner i dette tilfælde en tradition, som personen holder af, og som indebærer, at man giver sin fars og sin bedstefars navn kontinuitet?

Svar afgivet på Kommissionens vegne af Antonio Vitorino

(21. januar 2003)

Kommissionen har modtaget den portugisiske borgers klage, som det ærede medlem henviser til, direkte. Denne anfægter i klagen den lov om navneregistrering, som gælder i Spanien (lov 40/1999 af 5.11.1999). Efter klagerens opfattelse er den spanske lov, hvorefter forældre i fællesskab kan bestemme, i hvilken rækkefølge deres slægtsnavn skal videregives til deres barn, diskriminerende i forhold til børn af portugisiske statsborgere med ligeledes spansk statsborgerskab med den begrundelse, at disse børn som følge af disse regler ved registreringen i Spanien mister faderens efternavn, der er det navn, som gives til portugisiske børn. Ifølge klageren er denne lov til skade for disse børn, fordi følgen af den er en ændring af deres navne og af deres navnes rækkefølge i det spanske folkeregister på trods af identitetskort, fødselsattester og andre officielle portugisiske papirer.

EF-Domstolen har af den højeste belgiske forvaltningsret (Conseil d'Etat) i en tilsvarende sag fået forelagt en anmodning om præjudiciel udtalelse om fortolkningen af EF-traktatens artikel 17 og 18 i forbindelse med en retstvist indbragt for denne ret mellem en spansk statsborger og den belgiske stat om belgisk lovgivning om registrering af børns navne. Der var her tale om en spansk statsborger gift med en belgisk statsborger og bosiddende i Belgien, hvis børn, der har begge forældres statsborgerskab, ifølge international privatret er undergivet lex fori, dvs. belgisk ret i dette tilfælde.

Kommissionen anfører i sine bemærkninger til Domstolen, at fællesskabsrettens principper om unionsborgerskab og personers fri bevægelighed, således som omhandlet i EF-traktatens artikel 12 og 17, skal fortolkes således, at en lovgivning er ugyldig, der forhindrer en administrativ myndighed, der forelægges en begæring om ændring af et fornavn, der bæres af et umyndigt barn, som har bopæl og efter moderen er statsborger i en medlemsstat og efter faderen er statsborger i en anden medlemsstat, i at anvende reglerne ifølge denne anden stats lovgivning vedrørende navngivning med den begrundelse, at børn i værtslandet normalt bærer faderens navn, når reglerne i den anden medlemsstats lovgivning ikke med rimelighed kan betragtes som en krænkelse af værtslandets ret.

Kommissionen finder, at man bør afvente Domstolens afgørelse, inden denne sags videre forløb besluttes.